[{"text_idx": "#000000", "text": "Kriitikute arvates po\u0303hineb efektiivne altruism vaid ku\u0308lmal kalkulatsioonil ning ja\u0308tab ko\u0303rvale isiklikud eelistused. Ja niiviisi head tegev inimene ei saa kunagi olla ta\u0308ies mahus motiveeritud ja teemasse pu\u0308hendunud."}, {"text_idx": "#000001", "text": "Need, kes on aga oma eluviisi sidunud justnimelt efektiivse altruismiga, ra\u0308a\u0308givad veidi teist juttu: neil on meeletu kirg efektiivse heategemise suhtes ja nad on ta\u0308ielikult pu\u0308hendunud sellele, kuidas olemasolevate ressurssidega vo\u0303imalikult palju head teha. Mo\u0303tlemine selle u\u0308le, kuidas oma aega vo\u0303i raha paremini kulutada, annab elule sisu ja va\u0308a\u0308rtuse ning pakub lisaks ka intellektuaalset rahuldust."}, {"text_idx": "#000002", "text": "Efektiivse altruismi harrastajad u\u0308tlevad kui u\u0308hest suust, et ei aseta intellektuaalseid va\u0308a\u0308rtusi emotsionaalsetest ta\u0308htsamale kohale: iga valdkonna/probleemi juures on lihtsalt mo\u0303istlik uurida, kui oluline see suures plaanis on ja kas minu konkreetne panus midagi reaalselt muudaks. Kirg ja motivatsioon tekivad sellest, et saan panustada millessegi, kus na\u0308en reaalseid tulemusi vo\u0303i mo\u0303jutan inimeste eluolu maksimaalsel ma\u0308a\u0308ral."}, {"text_idx": "#000003", "text": "Efektiivne altruism ei ta\u0308henda ohverdamist"}, {"text_idx": "#000004", "text": "Heategevusega tegelevaid inimesi sildistatakse tihti ennastohverdavateks vo\u0303i isetuteks. Tegelikult ei ole asjad nii mustvalged: efektiivse altruismi praktiseerimine ei ta\u0308henda enda elu kehvemaks muutumist vo\u0303i teatud hu\u0308vedest loobumist \u2013 see on globaalse heaolu nimel veidi laiemalt mo\u0303tlemine, et mo\u0303ista maailmas valitsevaid probleeme ja nende pikaajalist mo\u0303ju ka enda elule. Ilmselgelt ei mo\u0303juta heaoluriigi inimese igakuine annetus tema eluja\u0308rge halvemas suunas \u2013 see aeg vo\u0303i raha kuluks nagunii muudele tegevustele/asjadele, mis ei to\u0303sta kokkuvo\u0303ttes enda heaolu vo\u0303i va\u0308a\u0308rtust. Samas muudaks kasvo\u0303i 10 euro suurune annetus kellegi elu arengumaades suurel ma\u0308a\u0308ral ja annaks annetajale endale juurde vaimset va\u0308a\u0308rtust."}, {"text_idx": "#000005", "text": "Efektiivset altruismi on vo\u0303rreldud usuga, sektiga, spirituaalsete va\u0308a\u0308rtustega ja lihtsalt hobiga. Heal lapsel mitu nime ehk u\u0308ksko\u0303ik, kuidas seda nimetada, tegemist on siiski lihtsalt laiema vaatega elule ja maailma probleemidele, mis kokkuvo\u0303ttes mo\u0303jutavad meid ko\u0303iki."}, {"text_idx": "#000006", "text": "Va\u0308ga paljud tegelevad heategevusega, kuid ainult va\u0308hesed mo\u0303tlevad sellele, kuidas teha olemasolevate ressurssidega maksimaalselt head. Kui aga la\u0308heneda heategevusele teadlikult ja mo\u0303ista oma suurt panust muutustesse, tekib tohutu motivatsioon mo\u0303ista seda valdkonda veelgi la\u0308hemalt ja panna ka end u\u0308mbritsevad inimesed probleeme veidi laiemalt lahkama."}, {"text_idx": "#000007", "text": "Informatsiooni levik on ta\u0308napa\u0308eval nii hea, et ilmselt pole see enam kellelegi saladus, et kui sul o\u0303nnestub sa\u0308a\u0308sta kuus kasvo\u0303i paarku\u0308mmend eurot, kuulud sa maailma rikkamate inimeste hulka. Ja see teadmine on omaette va\u0308a\u0308rtus, mis loob empaatiat ja muudab suhtumist neisse, kel nii ha\u0308sti vedanud pole."}, {"text_idx": "#000008", "text": "Loos kasutatud mo\u0303tteid organisatsiooni GiveWell blogist: "}, {"text_idx": "#000009", "text": "Kas oma kire ja\u0308rgimine on hea karja\u0308a\u0308rino\u0303uanne?"}, {"text_idx": "#000010", "text": "Millised on meie ajastu ko\u0303ige ta\u0308htsamad moraalsed probleemid?"}]